LidanRubinov/Halacha-QA huggingface dataset:
שאלה: שימוש בליפה (לופה) בשבת: רציתי לשאול האם מותר להעביר על הגוף ליפה (לופה - צמח) שלמעשה טוענים שהוא מוריד את העור היבש המת. ובפועל לא רואים דבר והוא מזרים דם במקום שבו משפשפים? אודה אם ניתן להבחין האם משפשפים ביבש או האם מותר להרטיב את האיבר (אבר - אבר) או את הליפה עצמה?
תשובה: לופה רטובה אסורה משום חשש סחיטה. לופה יבשה - אם אכן אינה מורטת שערות ולא מקלפת את העור, מותרת.
שאלה: אכילה בבית שהכלים בו לא טבולים: האם מותר לאכול ולשתות כאורח בבית שיש בו כלים לא טבולים?
תשובה: כאשר אדם מתארח בבית אחר ואין באפשרותו לטבול את הכלים בהם הוא אוכל, מותר לו לאכול ולשתות בכלים אלו.
שאלה: כפרה על הכשלת יהודים: אם הכשלתי בן אדם באיזו עבירה אני צריך לבקש ממנו סליחה בשביל לכפר על זה? נגיד אם לפני הרבה שנים שכנעתי מישהו לחלל שבת אני צריך למצוא אותו ולבקש ממנו סליחה? ואם אני כן צריך לבקש ממנו סליחה, אם אני לא מוצא אותו ולא מבקש ממנו סליחה, זה לא נסלח לי?
תשובה: ב"ה אחת מהמתנות הנפלאות ביותר שנתן לנו אבינו שבשמים היא היכולת לתקן את מה שהיה. ברוב רובם של הדברים, האדם שעשה משהו לא טוב, אין לו שוב הזדמנות לתקן, אך ה' המרחם עלינו, נותן לנו הזדמנויות שונות, שוב ושוב לחזור ולתקן. אחד מהדברים החשובים בתיקון דברים לא טובים שעשינו זה לבקש סליחה. בקשת הסליחה מראה שאנו באמת מתחרטים מכך, ואנו גורמים לכך שהאחר יסלח לנו. בקשת הסליחה היא חלק חשוב בתיקון של חטאים בין אדם למקום ובין אדם לחברו. בכל דבר חשוב לבקש סליחה וגם אם בקשת הסליחה לא כל כך קלה, חשוב מאוד לעשות אותה. מתוך מכתבך אני מבין שאתה מאוד מצטער על כך ששכנעת מישהו לחלל שבת, ואני מאמין שה' מקבל את תשובתך על כך, וכמובן שלא תעשה זאת לעולם. אך יחד עם זה פגעת גם בחבר, ובכך אתה צריך לבקש ממנו סליחה על כך שפגעת בו, שהזקת לו. ולמרות שבסופו של דבר הוא אחראי על המעשה שהוא עשה, ועיקר התשובה צריכה להיות שלו, שהרי הוא לא היה חייב לשמוע לך, בכל זאת חשוב מאוד שתתקן את מה שעשית ותבקש ממנו סליחה. חשוב מאוד שתמצא אותו. כיום כשהתקשורת מפותחת כל כך אני מאמין שתצליח בכל זאת למצוא אותו. שתהיה לך המון המון הצלחה הרב יצחק גרינבלט zahig1 gmail.com
שאלה: שכחנו להפריש חלה עד לאחש הסעודה: שכחנו להפריש חלה ונזכרנו אחרי ברכת המזון של סעודת ליל שבת והתעוררו לנו כמה שאלות. האם קיימנו סעודת שבת באכילת איסור בשוגג, במיוחד לדעת השו"ע בסי קצ"ו שאסור לברך על אכילת איסור אף בשוגג ובדרבנן? ואם לא קיימנו, האם זה נחשב כקידוש במקום סעודה? וכן במוצ"ש כאשר מפרישים ונשאר חלות פחות מכשיעור של חיוב חלה, האם מפרישים או בלא ברכה? ושבוע טוב ונשמח אם הרב יביא ג"כ מקורות לדבריו
תשובה: וברכת ד' להלכה קיימתם סעודת שבת, וממילא גם קידוש במקום סעודה, לעניין הברכה עצמה עיין במאמר המצו"ב. במוצאי שבת כשתפרישו חלה יש להפריש לפי הכמות הנמצאת בפניכם, וכמו כן יש לצרף את החלות בטבלה או מפית. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: הכשרת מטבח פעם ראשונה: אני רוצה להכשיר את המטבח שלי פעם ראשונה ולעשות הפרדה בשר חלב. אינני יודעת יותר מדי על הנושא. האם ניתן שמישהו יבוא אלי הביתה וידריך אותי על המטבח שלי. מה צריך לזרוק, מה ניתן לגעול? והאם יש אפשרות שיבוא משהו אלי על מנת לגעול את הכלים שניתן לגעול?
תשובה: ב"ה לך. מאוד שמחתי לקרוא על הרצון הנפלא שלך. זה ממש נפלא. הכשרת המטבח היא המפתח לאכול אוכל כשר, ולזכות להמון קדושה בחיים. חכמנו זכרונם לברכה לימדו אותנו שאוכל לא כשר ממש פוגע באדם, ולעומת זאת אוכל כשר משפיע קדושה על האדם. כיום ברוך ה' יש תהליך גדול מאוד של אנשים שעוברים תהליך של התקדמות, שזוכים להתקדם בקשר עם אבינו שבשמיים, ולהיות יותר קרובים לה'. חלק מהתהליך, כפי שאת מכירה, כולל התחלה של שמירה על כשרות והכשרת המטבח, ולכן אנשים טובים וצדיקים השקיעו המון מחשבה, איך לעבור את הקושי הזה של הכשרת המטבח, בפרט למי שלא כל כך רגיל בהלכות ובקיא בהן, ואף מי שבקיא לא תמיד יש לו את הציוד המתאים, ולכן הקימו בארגון חב"ד ארגון מיוחד שעוסק בהכשרת מטבחים פרטיים. ארגון זה עובד בפריסה ארצית ופועל ממש נפלא, הם מגיעים עם הציוד המתאים אל הבית שפנה וביקש, מכשירים את המטבח, ולאחר מכן מסבירים למשפחה או לזוג איך לשמור שבעיות הכשרות לא ימשיכו. פני לבית חב"ד באיזור המגורים שלך ותשאלי אותם, והם יתנו לך את המספר של מי שאחראי ואת כל הפרטים שאת צריכה לדעת. בברכת הצלחה רבה, ואשמח להיות בקשר ולעזור עוד בכל מה שאוכל. הרב יצחק גרינבלט zahig1 gmail.com
שאלה: כשרות לילד קטן במעון: הבן שלי בן שנתיים נמצא במסגרת מעון ויצו. אנו מאוד מרוצים מכל הבחינות. לגבי הכשרות, המעון כשר ומנהלת המטבח והטבחיות הן נשים דתיות. לאחרונה אחת המטפלות אמרה לי שהיא מביאה לימונים מהעץ אצלה בבית. רוב הפרות והירקות מובאים מתנובה כך שאין בעיה של תרומות ומעשרות. שאלתי את האחראית על המטבח האם היא מפרישה תו"מ מהלימונים והסתבר שלא חשבה ע"כ. הצעתי לה לעשר והיא דוקא שמחה והודתה לי וכך עשיתי. כמו כן, אמרתי לה שכל פעם שהיא מקבלת לימונים שתגיד לי ואעזור לה עם המעשר. היות שלצערי אני סובלת מאו.סי.די. הדבר מטריד את מנוחתי. השאלה - האם עלי כל פעם לברר אם היא צריכה עזרה עם המעשרות, דבר שאיני רוצה להטריד אותה בעבודתה? כל יום שאני לוקחת את בני מהגן הוא מבקש ממני לשתות תה במעון, אני מוזגת לו בבקבוק ונותנת לו ואיני יודעת אם אני נוהגת נכון כשיש לי חשש לכשרות. האם לסמוך על המבשלת שתדאג לענין כי אני יודעת שהכשרות כן חשובה לה, אבל כנראה שהיא פחות מלומדת ולא ממש חשבה על ענין המעשרות. אבל אחרי שאמרתי לה היא ערה לכך ותדאג. סליחה על האריכות ו מראש.
תשובה: את יכולה להיות רגועה ולסמוך על העובדות הדתיות ולא לדאוג. וגם לתת לילדך תה במעון.
שאלה: ניקוי וכשרות חצובות: האם מותר לנקות חצובות של גז במדיח כלים? האם החצובות נחשבות טרפות? האם יש הבדל בפסיקה זו בין ספרדים לאשכנזים? אנחנו נוהגים לפי הרב עובדיה יוסף ושבוע טוב
תשובה: מאחר וזה בדרך כלל עם סבון שפוגם, אין בזה בעיה.
שאלה: חלוקת קריאת המגילה: האם ניתן לחלק את קריאת המגילה בין מספר אנשים, ואם כן, מי קורא את הברכות בתחילה ובסוף?
תשובה: אפשר וייתכן אף שרצוי כי ברוב עם הדרת מלך. הראשון יברך ברכות ראשונות והאחרון את האחרונות.
שאלה: משלוח מנות בכלי לא טבול: האם מותר לשלוח מנות בכלי זכוכית לא טבול,ןלרשום בפתק שהכלי לא טבול? (טרחה יתירה להטביל, מדובר ב120 מנות של עמותה ציבורית)
תשובה: מותר, אך לציין שהכלי טעון טבילה. פורים שמח.
שאלה: תלמיד חכם שגם מרביץ תורה: קראתי באתר סיכום שיחה של הרב לגבי הרצח המזעזע של הבבא אלעזר ומצוין שם כי: "זה נכון שהרב אבוחצירא היה תלמיד חכם בעל סגנון מיוחד ולא מאלה שעוסקים בהרבצת תורה, אלא בקירוב של אנשים וברכות לציבור ויחס קרוב לכל המון העם" רציתי לשאול מדוע הרב מציין כי הבבא אלעזר לא עסק בהרבצת תורה הרי ידועה השקידה שלו בתורה והסגפנות שלו ועד כדי כך שבני ביתו מספרים כי היה לומד עשרות שעות ברציפות וגם לפני שהיה מקבל קבלת קהל בימי חמישי עד לפנות בוקר, היה לומד שעות רבות תורה, ויתרה מזאת היה לו גם ישיבה וכולל שהבן שלו ממשיך דרכו הרב פנחס אבוחצירה היה מנהל. וגם הגאון הרב עובדיה יוסף סיפר בשבח השקידה שלו בתורה עוד בהיותו בישיבה פורת יוסף. אשמח לקבל את דעת הרב בנושא.
תשובה: כוונת הדברים היא שעיקר פרסומו של הרב בקרב העם בזה שהיה שומע צרות עם ישראל ומברך, אעפ"י שבוודאי היה גם צדיק וחסיד ולמדן ומלמד תורה ועוד. כמו למשל שעיקר פרסומו של הרב עובדיה שליט"א הוא כפוסק הלכות ולא כלמדן או דרשן או ראש ישיבה, אעפ"י שבוודאי התברך גם במעלות אלו אבל בעיני רוב העם התפרסם בפסיקתו ואין כאן שום הקלה חלילה בכבוד הרב הקדוש זצ"ל.
שאלה: לברך אשר יצר באמצע הלילה:! שאלתי היא - האם אם קמתי באמצע הלילה כי בני היתעורר ואח"כ ניכנסתי לשירותים - יש צורך "אשר יצר" או שלחכות כבר לבוקר שבו אני יתעורר ויברך הכל לפי הסדר? רבה מראש יוסף
תשובה: יש לברך אשר יצר על השירותים. ובבוקר יש לברך שוב.
שאלה: בקבוקי שתיה לא כשרה: בהמשך לתשובת הרב רציתי לשאול האם מספיק רק לשטוף ולטובל בקבוקים שהייתה בהם שתייה לא כשרה או שצריך גם להגעיל אותם? השאלה נשאלה בהמשך לשאלה "בקבוקי שתיה לא כשרה"
תשובה: ב"ה כפי שכתבתי לפי ההלכה אפשר להשתמש בבקבוקים האלו על ידי שטיפה טובה, שהם יהיו נקיים לגמרי, ואז להטביל אותם במקווה. חשוב כמובן שלא להטעות אנשים שיחשבו ששותים משהו לא כשר, ולפעמים גם עלול לצמוח מכך טעות לאנשים אחרים שיחשבו שזה כשר. לכן חשוב להיזהר, ורצוי לא להתחיל עם כך, אלא לשתות ממקום כשר לגמרי בלבד. שתהיה לך המון הצלחה הרב יצחק גרינבלט zahig1 gmail.com
שאלה: להקפיד על כשרות מהדרין: א) לאשכנזי שמקפיד על חלק, מספיק חלק בית יוסף או שצריך גם גלאט? ב) על איזה כשרות בעופות צריך להקפיד? ג) צריך להקפיד על חלב מהדרין?
תשובה: חלק בית יוסף בעניין טרפות של בהמה זה ר. חלב מהדרין מהצד שלא חולבים בשבת, לא צריך לחשוש לכתחילה מאחר ורוב החליבות לא נעשות בשבת וכל דפריש מרובא פריש.
שאלה: האם יכולה להיות אישה שופטת: רציתי לדעת האם זה נכון שאסור לאישה לשפוט ואם כן אז איך זה שדבורה הנביאה שפטה את העם?
תשובה: זו שאלת התוספות. ויש שני תרוצים: א. היא לא באמת שפטה אלא רק לימדה הלכות. ב. הם קיבלו אותה עליהם כמו בורר. אדם יכול לקבל את אביו ואחיו עליו כשופט. אבל להיות סמכות שיפוטית שיכולה לכוף לדון, על זה אמרו שאין לאישה לשפוט. אבל מרצון מותר.
שאלה: מדידה ורישום בשבת למניעת הרטבה: בתנו בן ה-7 מרטיבה במיטה מדי לילה. במרפאת הרטבה ביקשו שנעשה יומן הרטבה במשך 3 ימים, ובכל פעם אנו נרשום את השעה ואת כמות השתן. אלא ש-3 ימים אלו חייבים להיות ימים בהם אנחנו נמצאים איתו במשך כל היום מהבוקר ועד הלילה, והימים היחידים האפשריים הם ישבתות להבנתי יש פה בעיות מצד כתיבה ומדידה בשבת ואולי גם בעייה עם אופי השבת. האם יש דרך שבה כן ניתן לבצע את המדידות בשבת, לדוגמא ע"י הכנה מראש של פתקים עם מספרים, כך שבמקום לרשום נצרף פתקים.
תשובה: מכיון שהמטרה היא גמילה מתופעה קשה, שאם תתמיד יש בה משום כבוד הבריות ובעיות חמורת אחרות, שיש לראותה כמעין מחלה, לכן המדידה עצמה מותרת כמו מדידת חום. הכתיבה אסורה מן התורה. הפתרון לכך הוא פתקים מוכנים כמו ששאלתם. רפואה שלמה.
שאלה: לטגן מאכל לפסח מקמח ומים: עיסה המורכבת מקמח (כמובן כשר למצה) ומים, אשר נילושה ולאחר מכן מרדדים במערוך ומטגנים במחבת עם שמן, האם ניתן להכין ולאכול בפסח? האם ברכתו של המאכל מזונות?
תשובה: יש להקפיד מאוד שזה לא ישהה, כמו שמכינים מצות, ולשים את זה כשהשמן רותח. לספרדים אין בעיה ולאשכנזים יש בזה אולי חששות.
שאלה: איסור יחוד בין מחותנים: אנו זוג צעיר אחרי לידה, האם יש איסור יחוד באופן שאני מחוץ לעיר ואשתי, אמי וחמי (ללא חמותי) נמצאים בביתנו?
תשובה: אין במצב זה חשש לאיסור יחוד משני טעמים: א. מבואר בשולחן ערוך אבן העזר סימן כב שאין איסור יחוד לאב עם בתו, ומכיון שהיא (הבת) נמצאת בבית, מותר לאבא שלה לשהות בבית עם אמא שלך (ראה בשו"ע סעיף י). ב. אין איסור יחוד עם אשה וחמותה (שם סעיף י) וממילא גם אם לא היה מדובר באבי אשתך הדבר היה מותר. הרב מיכאל יומטוביאן
שאלה: מכנסיים מתחת לחצאית: ראיתי שהרב כתב שהוא לא תומך בלבישת מכנסיים מתחת לחצאית לבנות ושעדיף ללכת עם חצאית אטומה. אבל לפעמים יש מצב (בטיולים וכד ) שהולכים עם חצאית אטומה אבל היא יכולה להתנופף וגם זה יותר נוח ללבוש מכנסיים מתחת. אז גם במצבים כאלה זה אסור? ועוד שאלה- בקריאת התשובות של הרב אני מוצאת הרבה פעמים "אין זה ראוי" או "אני לא חושב" - האם זה אומר איסור מוחלט בכל המקרים שהרב כותב ככה? השאלה נשאלה בהמשך לשאלה "מכנס במקום תחתית"
תשובה: 1. במקרה כזה יש ללכת גם עם מכנסיים. 2. זה לא איסור מוחלט. ראוי לכתחילה לנהוג כך. זה לא ממש אסור אבל לא ראוי להתנהג כך.
שאלה: ארון העדות מצופה זהב: למה ארון העדות עשוי עץ שמצופה זהב? למה הוא לא בנוי כולו זהב?
תשובה: על תכליתו של העץ בארון המצופה מבפנים ומבחוץ שאל ראב"ע (שמות כה, י) ובאמת נשאר בשאלה. רבי אליהו מזרחי (הרא"ם), מגדולי פרשני רש"י, בדבריו לפסוק זה מביא את קושייתו של ראב"ע, ומשיב עליה על פי דברי ח, וזו לשונו: והחכם רבי אברהם בן עזרא טען ואמר: "ואחר שעשו הארון זהב, מה צורך לעץ". וכבר נתנו ר הטעם בזה בתנחומא (תנחומא ויקהל ז) ואמרו, שרמז לנו המקום, שכמו שהארון אף על פי שהעץ נתון בו באמצע, אתה נוהג בו כבוד, שנאמר (דברים י, ב ובבא בתרא יד ע"א): "ושמתם בארון - לוחות ושברי לוחות מונחים בארון, כך אם אתה רואה בני תורה עניים, הוי נוהג בם כבוד, בשביל תורתם". ועוד דרשו ר במכילתא: "למה נעשה מעצי שטים, שהתורה נקראת עץ חיים, שנאמר (משלי ג, יח): 'עץ חיים היא למחזיקים בה' ונתנה בתוכו. ולמה צפהו זהב? לפי שדברי תורה נחמדים מזהב ומפז רב (תהלים יט, יא)". תשובה נוספת יש במהרש"א (חלק חידושי אגדות על מסכת יומא עב ע"ב), שהביא את דברי רא"ם והוסיף: ולפי סוגיית תלמודינו נראה בזה כי גוף הארון של עץ היה דוגמת האדם, כי עץ השדה הוא, וכמו שכתוב 'היש בה עץ' וגו', והיו עוד שני ארונות - מבית ומחוץ - של זהב, לרמוז שיהיה תוכו כברו. על זו הדרך שמעתי פעם, שאע"פ שהציפוי מבפנים ומבחוץ רומז שת"ח צריך להיות תוכו כברו (יומא עב ע"ב), מכל מקום הוא צריך להחזיק את עצמו רק כעץ ולא כזהב. כדאי לראות גם כלי יקר שמות כה, י וכן פרי צדיק לפרשת תרומה (אות ח).
שאלה: קדימות לשליח צבור באבלות: מי קודם בתפילת שחרית, יארצייט או אבל בתוך השלושים (שניהם על הורים ושניהם קבועים במנין)? בכבוד רב,
תשובה: אם שניהם קבועים - היארצייט מקבל שליש, דהיינו יש לו זכות לתפילה אחת באותו היום והשלושים מקבל את שתי התפילות האחרות. אם שניהם נמצאים רק בתפילת שחרית, יתחיל היארצייט את התפילה ויתחלפו לאחר הקדיש שלפני אשרי, כך שה"שלושים" ימשיך מ"אשרי". הרב עזרא כהן
שאלה: אין לי זמן להתפלל בבוקר: אני קם בבוקר להניח תפילין, אך אין לי מספיק זמן להגיד את כל התפילה, אני מבקש לדעת איזה חלקים לומר על מנת לצאת לידי חובה?
תשובה: ברכת יוצר ואהבת עולם עם קריאת שמע ועמידה, בסך הכל לא יותר מעשר דקות.
שאלה: מעשר כספים: אני רווקה וגרה בבית של ההורים שלי רציתי לשאול אם אני צריכה לתת מעשרות?
תשובה: כן.
שאלה: חלום על בת שנפטרה בעריסה: לכב הרב, בתי נפטרה לפני 25 שנה ממות בעריסה בהיותה בת 4 חודשים בלבד. שמה היה הילה. לפני כחודש נכדי בן 4 שנים שיחיה התעורר בבוקר שבת וסיפר לאימו כי כאשר תהיה שוב בהריון תיוולד לה בת ומבקש כי שמה ייקרא הילה, עוד הוסיף ואמר כי הילה "לא בין החיים". לתדהמתה של בתי שאלה אותו האם שמע סיפור או מכיר ילדה בשם זה אך הוא השיב כי חלם חזק חזק. ברצוני לציין כי אף פעם לא שוחחנו על המקרה המצער ליד הילד וכמובן לא סופר לו מאום מפאת גילו הצעיר. כמו כן, הילד אינו מכיר ילדה בשם זה, לא בגן ולא החברים במקום מגוריו. ברצוני לציין כי נכדי נולד ביום שבת בחג סוכות. אודה לתשובתך לפירוש החלום.
תשובה: יתכן שזהו חלום אמיתי הקשור עם נפשה של הנפטרת ששואפת לחזור לעולם ולהשתתף בקיום מצוות ועשיית טוב. אם תזכו לבת הוסיפו לה שם טוב שיציל אותה ח"ו מסכנה כמו הילה חי'ה או ברכה או תקוה וכדומה.
שאלה: קשרים בזקן כחציצה במקוה לגברים: רציתי לשאול האם קשרים בזקן מהווים חציצה בטבילה? אע"פ שאין טבילת חובה לגברים, אני מבקש להקפיד בטבילה גם על חציצות מדרבנן.
תשובה: קשרים בשיער נחשבים כחציצה לטבילה שחייבים בה מן התורה.
שאלה: אמונת תורה שבעל פה: ב"ה לכבוד הרב שאלתי האם בענין מה שנאמר למשה רבנו "פרי עץ הדר" היה בסיס לפרש באופן רחב ולהכיל זאת על פירות הדר כלשהן, או שחובה להאמין שבענין הזה קבל בעל פה שזהו פרי האתרוג. ביקרא דאורייתא, שאול.
תשובה: הגמרא במסכת סוכה בדף לה. מביאה מספר דרשות ח לפסוק "פרי עץ הדר". על פי הדרשה הראשונה נלמד מהמלים "פרי עץ" שמדובר בעץ שטעם עצו ופריו שווה, וזה האתרוג. הגמרא שואלת במקום על עצים אחרים שטעם עצם ופרים שווה מדוע לא נרבה גם אותם ומתרצת. הגמרא מביאה שם דרשות נוספות ופירושים נוספים ללימוד. תוכל לעיין בסוגיה. הרב עזרא כהן
שאלה: המחלוקות שבתורה שבעל פה: כמה אחוז בהלכות התעורר ספק ומחלוקת עקב פרשנות שונה וכללי לימוד שונה, ואיזה אחוז בתורה שבעל פה אין ספק ואין מחלוקת? ומה הם גורמי המחלוקות? האם שכחה בעלמא? השאלה נשאלה בהמשך לשאלה "תורה שבעל פה מדויקת ואמיתית?"
תשובה: במקומות שמדובר על העקרונות הבסיסיים אין מחלוקת. רוב המחלוקות זה על הענפים המאד דקים של דיני תורה. הגזע והענפים המרכזיים, גם אם הם מועטים בכמותם הם חשובים ועיקריים במשמעותם. יש מחלוקת בין הראשונים כיצד התפתחה המחלוקת. לפי רש"י זה נובע מכך שתלמידים לא הביאו את דברי רבם בצורה מדוייקת אולם רבים ראו במחלוקות מהלך אמיתי של התכנסות לעוד פרטים שעליהם לא היו מסורות ברורות בדור הקודם ומכיון שכך ניתן היה לחלוק.
שאלה: לאכול קטניות בפסח לחתן חדש: לא מזמן התחתנתי בשעה טובה ואישתי מרוקאית. בפסח אנחנו רוצים להתארח אצל משפחתה. השאלה האם מותר לנו לאכול אצלם מהסיבה שהם אוכלים קטניות, ואם כן, האם יש משהו מיוחד שצריך לבדוק או לעשות?
תשובה: אינכם יכולים לאכול קטניות ממש אך תערובת של שמן קטניות במאכלים מותרת, וכן הכלים. גם יוצאי מרוקו מקפידים על חלק מהקטניות. הם נוהגים להתיר קטניות ירוקות. בעצם, מעיקר הדין גם האשכנזים רשאים לאוכלן.
שאלה: צום בעת קריאת המגילה: האם מותר למי שאינו מתענה בתענית אסתר לקרוא את המגילה עבור הציבור?
תשובה: כן. אין ענין מיוחד לצום בשעת קריאת המגילה אלא שפשוט יש ענין לקרוא את המגילה מיד כשמגיע הזמן ולכן נוהגים לא להפסיק אפילו באכילה ושתייה, אך למשל בירושלים קוראים את המגילה לא לאחר צום. פורים שמח, ויהי רצון שנזכה כולנו להגיע לשמחה מרוממת ולספוג מהאמונה הגדולה השופעת עלינו מגודל הנס.
שאלה: לדחות את בדיקת חמץ ללילה: נרשמתי לפני כשבועיים לקורס בגרות במתמטיקה,שרק במידה ואני יהיה נוכח ב90 מהשיעורים מובטח לי קורס חוזר במידה וקיבלתי ציון נמוך ממה שרציתי,הקורס הינו בימי חמישי ושני,השנה בדיקת חמץ מתבצעת ביום חמישי,האם ניתן לעשות את הבדיקה באיזור השעה 23:30 לאחר הקורס,יש לציין שכבר החסרתי פעם אחת ולכן ממש חשוב שאהיה בשאר השיעורים,
תשובה: לכתחילה עדיף שתשתחרר. אם לא, תמנה שליח. אם זה לא אפשרי, תבדוק מאוחר בלילה.
שאלה: מתנות לאביונים בכרטיס אשראי - זמן החיוב: בהמשך לתשובתו של הרב, האם יוצאים ידי חובה של "בו ביום" אם החיוב בפועל בבנק יתבצע בתאריך החיוב החודשי למרות שאני נתתי הוראה לחיוב ביום פורים? הגוף המקבל מקבל את הכסף לפי הסכם עם חברת האשראי, (בדר"כ מאוחר יותר - תלוי במנגנון העבודה מול חברת הסליקה) אבל ההורדה מהבנק תמיד תהיה מאוחרת יותר (בדר"כ 2 או 10 לחודש הלועזי הקרוב.) השאלה נשאלה בהמשך לשאלה "מתנות לאביונים בכרטיס אשראי"
תשובה: העיקר שהעני יקבל בפורים.
שאלה: הפסד עבודה מול מע"מ: כבוד הרב כותב בסעיף 1 א שאסור לעבור על חוקי מכס של המדינה. האם הרב מתכוין לחוק עצמו, שכמובן יש לשמור עליו, או שיש כאן גם עניין הלכתי, ובמידה וכן אשמח לדעת מקורות וסיבות. השאלה נשאלה בהמשך לשאלה "הפסד עבודה מול מע"מ"
תשובה: כל חוק של מדינה הנוגע לענייני מיסים שנגבים במידה שוה מכל האזרחים והוא מיועד ברובו לטובת האזרחים כמו ביטחון, תחבורה, חינוך וכדו'- יש חוב גמור מן התורה לשלם אותו בשלימות.
שאלה: שינוי מקום לענין ברכה אחרונה: רציתי בבקשה לשאול כך. אם, לדוגמא, שתיתי מים בחדרי, ונתחייבתי אחרונה "בורא נפשות", ואני רוצה ללכת כעת לאכול ארוחה בחדר האוכל שנמצא בבית אחר, ושם הנני הולך לאכול דברים שברכתם בורא נפשות. האם עלי לברך תחילה "בורא נפשות" בחדר על המים ששתיתי, ואחר כך ללכת לאכול ולברך שנית בורא נפשות, או שלברך בנ"ר רק אחר שאוכל את מה שאוכל, ואכוון גם על המים? אשמח אם הרב יציין מקורות לדבר, כדי שאוכל לדעת את הכללים בזה ולהעמיק בזה בעה"י. לכבוד הרב!
תשובה: כן, ברכת המזון לא תפטור זאת, כיוון ולשתייה הזאת אין שייכות לסעודה. רק כאשר אוכלים או שותים לפני הסעודה דבר בשביל הסעודה, כמו יין לקידוש או מלוחים לעורר את התיאבון, הם קשורים לסעודה ויפטרו שאחרי האוכל.
שאלה: המשך לבדיקת פירות יבשים: א. לפי מה שמופיע אצל הרב ויא התולעים מגיעות בזמן הייבוש על העץ ולאחר הקטיף. (אשמח לשמוע נתונים אחרים. לפי מה שכה"ר אמר התולעים מגיעות עוד לפני כן וממיינים את התמרים הנגועים במכירת תמרים טריים. לא ברור לי למה רק בתמרים טריים מוציאים את הנגועים אך בתמרים יבשים לא מוציאים אותם). אך לפי הנתונים של הרב ויא נראה לענ"ד שזה נחשב תלוש ולא מחובר, שהרי כל העומד להתלש כתלוש דמי. וזה מסתבר לפי מהלך הגמ שרוצה להבדיל גם בין פירות לבין העץ עצמו, שפירות נחשבים לפחות מחוברים מאשר העץ עצמו. אך כאשר עומדים להתלש לא שמענו שנחשב למחובר. דאל"כ תאמר גם על פירות העומדים על הקרקע שנחשבים למחובר וזה בוודאי ליתא. ב. לפי הנתונים שכתב הרב לגבי הנגיעות אין כאן מיעוט המצוי לכו"ע. אמנם לענ"ד גם במספרים גבוהים בהרבה נחשב למיעוט המצוי (על פי שיטתו של הרב ישראלי זצ"ל) אך מכל מקום 5 או 3 הוא בוודאי לא מיעוט המצוי. ג. ברצוני להבהיר שאין מטרתי לזלזל חלילה במי שרוצה להחמיר על עצמו. אך צריך להבהיר לציבור את שורת הדין. מדאו כל דפריש מרובא פריש. חכמים החמירו לבדוק במיעוט המצוי, כאשר אפשר לבדוק. במקום טרחה או במקום שזה בלתי אפשרי חזר דין דאו. (כמו שכתב הפמ"ג בפתיחה לסי לט). וכל שכן דכל שכן לפי הנתונים הנ"ל שבתמרים אין בכלל מיעוט המצוי, ואולי אפילו אין איסור תולעים כלל. השאלה נשאלה בהמשך לשאלה "המשך לבדיקת פירות יבשים"
תשובה: וברכת ד' א. כל פרי עומד להתתלש, וכל זמן שהוא מחובר ויש חרקים הרי הם שרץ הארץ, לא משנה אם זה עומד לייבוש או לא, כל זמן שהוא מחובר לקרקע דינו כקרקע. עיין לעניין כמהין ופטריות (פד, ו) שהם נחשבים גדולי קרקע למרות שלא יונקים מהקרקע אלא רק כמקום גידול. כמו כן מהו ייבוש? תחילת ייבוש סוף ייבוש, אלו הגדרות לא ברורות כלל. ב. מכיוון שכבודו כתב שהוא הולך לפי הרב וויא שליט"א כדאי שיעיין כיצד הוא מגדיר מיעוט המצוי, ולא יהיה מקולי דהאי ומקולי דהאי. ג. מהי מקום טרחא, האם לעיין 20 שניות בתמר יש בכך טרחה, לא דנים על תמר שהוא ממרח ואי אפשר לבדוק, שאת זה הקלו כל הרבנים ויודעי הלכה, הדיון הוא על תמר שלם שקל הוא בבדיקה שהיא איננה צריכה מומחיות אלא תשומת לב, ונראה שמי שאינו בודק הרי זה כמעלים עיניו מן האיסור. ד. מקובל בשם החזו"א שאין משיבים פעמיים, מכיוון שאדם שלא מקבל - לא יקבל, על כן אם כבודו חושב שמותר יעשה כהבנתו. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: חינוך בגיל תיכון: "נוער נושר" מי ירים את הכפפה למצוא מענה בשבילם? נער חכם, ערכי, עם מידות טובות, מלא אמונה אבל הסתבך עם תפילה ושמירת מצוות, האם אין מקום ומסגרת שהוא יכול ללמוד בו? הוא מתרחק מעישון, אלכוהול, וכל יתר התנהגויות פסולות. הוא רוצה ללמוד ברמה גבוהה אבל בגלל הקושי שלו בשמירת מצוות למרות שהוא בא מבית דתי אין מוסד חינוכי דתי שמתאים לו? האם עתידו בחינוך דתי כבר בגילו סגור לפניו? כל מסגרת דתי שמצאנו שלא על רמה דתית גבוהה מלווה ברמת לימודים נמוכה ורמה נמוכה מבחינת התנהגותית. עקב מצב שהוא לא מצא מסגרת משרד החינוך התערב ושלח אותו לבית ספר על רמה טובה לימודית אבל לבית ספר חילוני! למה? הוא חוזר הביתה לספר על שיעור ביולוגיה שלמד שהתוספתן נמצא במערכת העיכול עקב אבולוציה! בשיעור אזרחות סיפר שלימדו שיש 2 סוגים של דתיים: חרדים שלא מכניסים תמונות של נשים לעיתונים שלהם ולמקום תפילה שלהם, וסוג אחר שמכניסים תמונות של נשים לעיתונים ונוסעים בשבת! בשיעור מדע לימדו שחוק גרביטציה הוא קסם! כמובן שהוא יודע שהקוסם זה הקב"ה, ומכיר את הציבור הדתי שלנו, ויודע שהתוספתן הוא לא שארית של אבולוציה. למה אין מענה דתי בשבילו? או שחור או לבן? אני חולמת על בית ספר עם כל המחנכים דתיים יראת שמים שמלמדים לבגרות מלאה ברמה טובה ופתוחים לשאלות באמונה והבנה לאלו שעקב טראומות, גירושים במשפחה וכו נהיו מבולבלים בעניני מצוות ותפילה. מי ירים את הכפפה? מי מוכן לאמץ אותו למסגרת טובה?
תשובה: ב"ה לצערי הרב אני מכיר את התופעה הזו, ואני מאוד ער לה, אך אני לא לבד. כיום המודעות לנושא עלתה מאוד מאוד, ולכן יש כיום לא מעט מקומות ודרכים שאפשר לנתב את אותם הנוער כדי לגדול באופן הנכון, לקבל את מה שהם צריכים, ולזכות לגדול באופן המתאים והנכון. יש כיום מסגרות מתאימות, ויש כיום המון עבודה אישית עם כאלו שצריכים. אינני יודע באיזה איזור מדובר ולכן אינני יכול להפנות באופן מעשי, אך חשוב שיגיעו למקום המתאים. אם צריך אשמח לדעת יותר פרטים (כמובן שלא לפרסום) ולעזור בכל מה שאוכל. בברכת הצלחה רבה, הרב יצחק גרינבלט zahig1 gmail.com
שאלה: השאלתי מילונית אלקטרונית עברי אנגלי מחבר: ישיבה, לפני 5 שנים שלמדתי בתיכון, השאלתי מחבר שלי מילונית עברי אנגלי, המילונית עבדה כמו שצריך, בכיתה בשיעור אנגלית חבר שלי לא היה בכיתה באותו זמן. שלושה חבר ה מהכיתה, שמפחיד להסתבך איתם, רצו שאני ייתן להם את המילונית כדי שיפרשו איתה בשיעור, לא רציתי לתת להם אבל לא היה לי כל כך ברירה, וידעתי שגם אם אני יגיד להם "לא", סביר להניח שהם יקחו אותה או ירביצו לי. ונתתי להם לשתמש במילונית(לא חשבתי שיקרה משהו), ואז אחרי כמה דקות שהם עבדו איתה, הם אמרו לי שהיא הפסיקה לעבוד, והם הביאו לי את המילונית כשהיא לא עובדת, וכך גם החזרתי אותה לחבר שלי בלי לספר לו את הסיפור שקרא. אני לא יודע אם שלושת החברים עשו משהו עם המילונית שגרם לה לההרס, או שהמילונית נהרסה פתאום. (אני משער שהיא נהרסה פתאום כי אין להם אינטרס להרוס אותה, הם הרי היו צריכים אותה). המילונית האלקטרונית הזו עלתה 600 ש"ח באותו זמן(בדוק) השאלה שלי היא: 1) האם אני חייב להחזיר לו את הכסף? 2) במידה וכן, אז האם זה משנה אם אני יחזיר לו את הכסף או שאני יחזיר לו אותה מילונית בידיוק?(כי לאחר שהמילונית שלו נהרסה, קניתי את אותה המילונית והיא עדיין אצלי ועובדת מצויין אז אני מעדיף להביא לו אותה כי אני לא משתמש)
תשובה: במידה ואתה יודע בוודאות שהם השתמשו במילונית כדרך העולם, אתה פטור. אינך צריך לדמיין שפגעו בו במזיד, כל עוד ראית אותם משתמשים בו בצורה רגילה. שואל שמסר את החפץ לאחר, ולא ראה כיצד הוא נשבר, חייב. הוא יכול לשלם בחפץ אחר שערכו כשווי החפץ הניזוק. המקורות לדין שואל שמסר לשואל: במסכת בבא מציעא דף לו, ונפסק בשו'ע חו'מ סימן שמב. ובסימן רצא סעיף כו. שם מבואר שלמרות שאסור לשומר אחד למסור את החפץ שלו לשומר אחר, אם מסר אותו והשני מחויב לשמור באותות רמה כמו הראשון, והחפץ ניזוק באופן שאלו היה ניזוק אצל הראשון היה פטור, אם יש ראיה שהוא ניזוק באופן שפטור עליו, או שהראשון ראה את הנזק קורה, ויכול להישבע שכך היה הוא פטור. המקורות לאפשרות לשלם בחפץ במקום בכסף: בגמרא מסכת בבא קמא דף ז ע'ב. ונפסק בשו'ע בסימן תיט סעיף א. הרב מרדכי גרוס.
שאלה: שימוש של אורח בכלים ממדיח של בשרי וחלבי: ההורים שלי משתמשים במדיח לבשרי וחלבי הם עושים שטיפות נפרדות - אך בלי שטיפת סרק ובלי חלקי מדיח שונים (רשתות.) מה דין הכלים. והאם לנו מותר לאכול בהם - יד סולדת?
תשובה: אם המדיח נשאר נקי לגמרי מחתיכות אוכל לאחר שטיפת הכלים, אין בזה בעיה. אם נשארות חתיכות,זו בעיה, למרות שאפשר למצוא הקלות בדיעבד  אבל לכתחילה צריך לנקות כמו שצריך.
שאלה: לקנות ספרים לישיבה שלי ממעשר כספים: האם מותר בכסף מעשר כספים לקנות ספרים לישיבה בה אני לומד כשמתישהו אני אשתמש בספרים?
תשובה: מותר לקנות בכספי מעשר ספרי קודש המיועדים לשימוש הציבור גם אם תלמד מתוך ספרים אלו.
שאלה: בקשת סליחה מרב: לפני כשנה נכחתי בברית של אחייני. המוהל בברית היה רב מכובד וידוע שמל כבר עשרות שנים.אין לי מושג מה בדיוק אבל משהו במילה הסתבך או לא היה רגיל והתינוק צרח צרחות איומות למשך זמן רב. מוקפת בבנות משפחתי שלא הפסיקו לסנן וללחוש "נו כבר" "שיסיים" "מסכן" וכדומה ניגשתי לפתע בעזות מצח אל המוהל ודרשתי ממנו את התינוק.מובן שהוא המשיך במלאכתו ללא התייחסות לדברי ואני ששפיותי חזרה אלי בינתיים הסתלקתי משם בבושת פנים. אני בושה ונכלמת על התנהגות חוצפנית ומטופשת זו ומתחרטת חרטה גמורה. בעניין זה רציתי לשאול: 1. איך מבקשים סליחה מרב?הוא הרי לא נגיש כ"כ ובפרט לנשים(הרב הוא חרדי)? 2. קהל רב היה עד למעשה זה. מהי הדרך לתקן את הבחינה הזו? האם ההתנצלות צריכה להיות פומבית? או שעלי לערוך מחקר ולהגיע לכל הנוכחים כד להתנצל? 3. מלבד בקשת סליחה איך אפשר לתקן מעשה זה?
תשובה: עשית דבר לא ראוי. תבקשי מאבי הבן הנימול שהוא יבקש בשמך סליחה מהמוהל. ותעבדי על עצמך לפתח שליטה עצמית ושלא יקרה דבר כזה שוב ותתפללי כל הנוכחים יסלחו לך וישכחו מה שעשית. והתיקון שתמיד תלמדי זכות על אנשים.